b'\n_START_ARTICLE_\nAtsiinit\n_START_PARAGRAPH_\nAtsiinit ovat orgaanisia yhdisteit\xc3\xa4, joille tunnusomainen funktionaalinen ryhm\xc3\xa4 on R\xe2\x82\x82C=NN=CR\xe2\x82\x82. Atsiineja voidaan valmistaa karbonyyliyhdisteist\xc3\xa4. Aldehydeist\xc3\xa4 valmistettuja atsiineja kutsutaan aldatsiineiksi ja ketoneista valmistettuja atsiineja kutsutaan ketatsiineiksi.\n_START_SECTION_\nOminaisuudet ja valmistus\n_START_PARAGRAPH_\nAtsiinit ovat huoneenl\xc3\xa4mp\xc3\xb6tilassa kiteisi\xc3\xa4 aineita. Alifaattiset atsiinit ovat usein v\xc3\xa4ritt\xc3\xb6mi\xc3\xa4 ja aromaattiset atsiinit ovat yleens\xc3\xa4 v\xc3\xa4rillisi\xc3\xa4. Atsiinit hydrolysoituvat veden vaikutuksesta hydratsiineiksi ja karbonyyliyhdisteeksi. Er\xc3\xa4it\xc3\xa4 v\xc3\xa4rillisi\xc3\xa4 atsiineja k\xc3\xa4ytet\xc3\xa4\xc3\xa4n nestekiden\xc3\xa4yt\xc3\xb6iss\xc3\xa4._NEWLINE_Atsiineja valmistetaan aldehydien tai ketonien ja hydratsiinien v\xc3\xa4lisell\xc3\xa4 kondensaatioreaktiolla. Ensimm\xc3\xa4isess\xc3\xa4 vaiheessa muodostuu hydratsoneja, jotka voivat edelleen reagoida karbonyyliyhdisteylim\xc3\xa4\xc3\xa4r\xc3\xa4n kanssa tai hapettua atsiineiksi. Helpoimmin reagoivat alifaattiset aldehydit ja vaikeimmin aromaattiset ketonit.'